اوشاقلیقدان یادیمدان قالان، اؤلوم، نازلار عمی قیزی چاغیردیغیم، عمیمین خانیمینین اؤلومودو. اونون یاس مجلیسینه گئتمه میشدیم، آما یاس حاضیرلیقلاری بیزیم ائوده گئتمیشدی. جووانازن ایدی دئدیکلره گؤره! من ده گؤرموشدوم. او زامان هئچ بیر باخیشیم یوخودو اؤلومه. اویون کیمی بیر زاد گلیردی نظریمه(قوناق-باجی اوینونونا قبیر اوستونه گئتمک آرتیریلیردی!). ایلک یاخیندان گؤردویوم اؤلو، آتامین آتاسینین اؤلوسودو. بیز شهردن، کنده یئتیرَنه، بابامین اؤلوسونو اوزالتمیشدیلار، تاختانین اوستونه یویوردولار. بیز یئتیشن کیمی، بؤیوک آنام آتاما اوز توتاراق باشلامیشدی، اوخشاییب، ساچلارین یولوب، آغلاماغا (گئچن ایل اونون اؤلومون ده یاخین گؤرنمه دیم!). بابا دئیردیک، بیز نوه لر اونا، آتام گیل عموغلانلارینین دیلیله عمی، دئیردیلر, باباما. بابامی، چوخ-چوخ ایستردیم، کنده گئتدیکده یانیندان آیریلمازدیم(ناماز باشیندا دا یانیندا فیرلاناردیم، تکجه کؤشنه گئتدیکده، یانیندا اولمازدیم. سویوق گونلرین، گون چیخان گونلرینده، کؤرَیینی گونه وئردیگی آنلار، من ده اونلا یان-یانا اوتوروب گونه وئرردیم آغلیمجا کورَییمی). یادیمدا قالان اوچونجو اؤلو، آنامین آناسینین اؤلومودو. اونا آبا ننه دئیردیم. آباننه دئدیگیم، شهردَکی قونشو اوشاقلارینا آنایین گلیب، آغیزلارینین ازبرینه چئوریلردی. قوجالیب، بئلی قاتلانمیشدی. الینی بئلینه ووروب گلردی بیزه. اؤلمَمیشدن اوچ گون قاباق، اونا قارداشیمین اولدوغونون موشتولوغونو آپارمیشدیم. اونون یانینا یئتیشنده، داییم گیلین دال اوتاقلاریندا بیر دؤشک اوستونده اوزانمیشدی. خالالاریمدان دا بیر-ایکی سی یانیندایدیلار.
اوخولا گئتدیییمیزده اؤلونو کیتابلاردا اوخوماغا باشلامیشدیم. اینسان بیر گون گلیب، بیر گون گئده جک. دینی کیتابلار، اؤلومدن یوخودان یازیردیلار. اوشاقلیق، گنجلیک تَکَرینه دوشدویوموزدن، هر نه یی تئز-تئز ائشیدیب، یاددان چیخاریردیق. اؤنوموزده اوزون بیر یول واریدی. یولون نه اولدوغونو، بیلمیردیک. دونیا گؤروشوموز، یوخودو. جنگ اولدوغوندان دولایی، گون یوخودو شهید خبری گلمییه. گنج اوغلانلارین اؤلومه قوجاق آچمالاری، قوجا یاشلیلارلا، اورتا یاشلیلاری اوتاندیریردی. شهیدلر اؤلومدن قورخمویوب، اؤلومه جان دئییردیلر. آنجاق شهیدلری قویلادیقدا هر کس آغلاییردی، قره پالتار گئییب، ساققال ساخلاییردیلار! باشا دؤیوب، آغلاماق، عاشورا ایله تاسوعادا دا جانلانیردی.
اؤلوم، چئورَمیزده دولانماغینا باخمایارق، هله گؤرنمیردیم. اؤلوم دئیه سن تاس آتیردی. هر آن بیرینی توتوردو. اوخول ایللرینی بیتیرمه ده، جان یولداشیم اولان خالا اوغلومون اؤلوم خبری، منی آغلادا بیلمیشدی. نئچه گونلر اؤزومه گَلَنمیردیم. ایلک گونلر، اولمادیغینا اینانانمیردیم، سونرالار خاطیرَلر گزیردی منله. خالا اوغلونو اؤلومو، اؤلومونون نه اولدوغونو بیر آز آچمیشدی منیم اوچون. او ایل، اوخول بیریم، احد سرخابی، آدیندا یاراشیقلی یولداشیمیز، اؤزونو اؤلدورموشدو، بیزیم اوخولدا او، هر کسدن فرقلی بیریدی!
یبلیم یوردونا گئدیب، ائویمیزدن اوزاقلاشیب، باشقا یئرلرده اولدوغوم، یاتاقلاردا گئدن دوشونجه دارتیشمالاری، فیکیرلشدیرمه یه یؤنلندیریردی اینسانی. اؤلوم آنلامینی، گئت-گئده بؤیویوردو. بعضی گونلر، بوتون آنلاملارین یئرین توتوردو. دینلرله، اوسطوره لر، بیر-بیر اوخونوردو، بو آنلامی چؤزمک اوچون. هئچ بیری چؤزنمیردی، منیم اوچون اؤلوم آنلامینی. اؤلومون آنلامی چؤزولمک یئرینه، ایچریدن داغیدیردی منی. گئجه-گوندوزومون قاریشمیشدی. هئچ زامان تک قالانمیردیم. بیلیم یوردون سون ایللرینده چؤزولمه یه باشلامیشدی. هر نه دوزَنه گیریردی.
اؤلوم حاق ایدی. چوخلاری اؤنجه دن دئییردیلر، اینانمیردیم. آما ایندی اینانمیشدیم، اؤلومون حاق اولدوغونا. اونون یانیندا یاشادیغیمیز سورَجده یاشاماغیمیزین دا حاق اولدوغونا اینانمیشدیم. اونون اوچون ده، اؤلومله یاشاییشی، بیر شئیین ایکی اوزو اولدوغونو، دوشونوردوم. اؤلومو، اؤلوم تکین، یاشاییشی دا یاشاییش تکین گؤرمه لیدیم.
یاشاماق اوچون زامانیمیزین، نه قدر اولدوغونو بیلمیرم، بیلدیگیم، بیر گون سونا چاتماغی دیر. اونون اوچون، زامانی یاخشی دَیرلندیرمک گرکیر. یوخسا اؤلوم، وار. تکجه قالیب، نه زامان قاپیمیزی چالا. دونیادا سئودییمیز، هر کیمی الیمیزدن آلا بیلمک سهل دیر، دونیانین اؤزون ده الیمیزدن آلان دیر. اؤلوم دونیانی الیمیزدن آلدیغی آن، حئییفسنمه دن قویوب گئتمَلیییک. اونون اوچون آرزیلاریمیز گلدیکده، دوغرولتماغینا، چوخ تئز آددیم آتمالییق.
azb_Arab azb_Arab azb_Arab azb_Arab azb_Arab azb_Arab